
Europa-Parlamentet,
–	der henviser til Den Europæiske Centralbanks (ECB's) Financial Stability Review (revision af den finansielle stabilitet) fra november 2025,
–	der henviser til ECB's arbejdsdokument nr. 3199 af 3. marts 2026 med titlen "Stablecoins and monetary policy transmission" (stablecoins og pengepolitisk transmission),
–	der henviser til henstilling af 25. september 2025 fra Det Europæiske Udvalg for Systemiske Risici (ESRB) om stablecoin-ordninger med flere udstedere fra tredjelande,
–	der henviser til ESRB's rapport fra oktober 2025 med titlen "Crypto-assets and decentralised finance – Report on stablecoins, crypto-investment products and multi-function groups" (kryptoaktiver og decentraliseret finansiering – rapport om stablecoins, kryptoinvesteringsprodukter og multifunktionsgrupper),
–	der henviser til Den Europæiske Værdipapir- og Markedstilsynsmyndigheds (ESMA's) retningslinjer af 19. marts 2025 om betingelserne og kriterierne for kvalificering af kryptoaktiver som finansielle instrumenter,
–	der henviser til rapporten fra Den Europæiske Banktilsynsmyndighed (EBA) fra december 2024 med titlen "Report on tokenised deposits" (rapport om tokeniserede indskud),
–	der henviser til EBA's rapport fra oktober 2025 med titlen "Report on tackling ML/TF risks in crypto-asset services through supervision – Lessons learned from recent cases" (rapport om håndtering af risici ved hvidvask af penge og finansiering af terrorisme i forbindelse med kryptoaktivtjenester gennem tilsyn – erfaringer fra nylige sager),
–	der henviser til udgaven fra september 2025 af Finance & Development-avisen fra Den Internationale Valutafond med titlen "Stablecoins and the future of finance" (stablecoins og fremtiden i den finansielle sektor)[footnoteRef:1], [1:  	Den Internationale Valutafond, "Stablecoins and the future of finance", Finance & Development, bind 62, udgave 3, 3. september 2025, Den Internationale Valutafond, Washington, https://doi.org/10.5089/9798400297649.022.] 

–	der henviser til rapporten fra november 2025 fra Den Internationale Børstilsynsorganisation med titlen "tokenisation of financial assets" (tokenisering af finansielle aktiver),
–	der henviser til den økonomiske årsberetning fra Banken for Internationale Betalinger (BIS) fra juni 2025,
–	der henviser til rapporten af 16. oktober 2025 fra Rådet for Finansiel Stabilitet (FSB) med titlen "Thematic Review on FSB Global Regulatory Framework for Crypto-asset Activities" (tematisk gennemgang af FSB's globale lovgivningsmæssige ramme for kryptoaktivaktiviteter),
–	der henviser til FSB's statusrapport af 22. oktober 2024 med titlen "G20 Crypto-asset Policy Implementation Roadmap" (G20's køreplan for gennemførelse af politikken for kryptoaktiver),
–	der henviser til FSB's statusrapport af 22. oktober 2024 med titlen "The financial stability implications of tokenisation" (konsekvenserne af tokenisering for den finansielle stabilitet),
–	der henviser til Bank of Englands høringsdokument af 10. november 2025 med titlen "Proposed regulatory regime for sterling-denominated systemic stablecoins" (foreslået reguleringsordning for systemiske stablecoins, der er denomineret i britiske pund),
–	der henviser til briefingen fra november 2025 fra Enheden for Kontrol med den Økonomiske Styring og ØMU'en med titlen "Digital assets: EU regulatory framework, market uptake, risks and challenges" (digitale aktiver: EU's lovgivningsmæssige ramme, markedsudbredelse, risici og udfordringer),
–	der henviser til det politiske oplæg fra Organisationen for Økonomisk Samarbejde og Udvikling (OECD) af 9. januar 2025 med titlen "tokenisation of assets and distributed ledger technologies in financial markets – Potential obstacles to market development and policy implications" (tokenisering af aktiver og distributed ledger-teknologier på de finansielle markeder – potentielle hindringer for markedsudvikling og politiske konsekvenser)[footnoteRef:2], [2:  	OECD's erhvervs- og finanspolitiske oplæg, nr. 75.] 

–	der henviser til forretningsordenens artikel 55,
–	der henviser til betænkning fra Økonomi- og Valutaudvalget (A10-0186/2026),
A.	der henviser til, at det fremgår af ECB's undersøgelse af forbrugerforventninger fra november 2024, at gennemsnitligt 9,7 % af respondenterne i undersøgelsen eller en person i deres husstand ejede kryptoaktiver, hvoraf 54 % indberettede beholdninger til en værdi af under 1 000 EUR, og 91 % indberettede beholdninger til en værdi af under 20 000 EUR;
B.	der henviser til, at den samlede globale markedskapitalisering af kryptoaktiver ifølge private datakilder var på 2,03 bio. EUR den 10. februar 2026 med en markedsandel på 12,9 % eller 261 mia. EUR for stablecoins; der henviser til, at markedsforventningerne ifølge ECB's arbejdsdokument nr. 3199 tyder på en robust vækst i udstedelsen af stablecoins;
C.	der henviser til, at tokeniserede aktiver i februar 2026 udgjorde ca. 1 % af de globale digitale aktiver, hvilket er en andel, der er hastigt voksende (baseret på ikkeharmoniserede private datakilder);
D.	der henviser til, at den globale kryptoarbejdsstyrke i 2025 var på over 1,6 millioner fagfolk, hvoraf EU huser en stor, men faldende andel (på grundlag af private datakilder);
E.	der henviser til, at artikel 2, stk. 1, i forordning (EU) 2022/858[footnoteRef:3] definerer "distributed ledger-teknologi" eller "DLT" som "en teknologi, der muliggør drift og brug af distributed ledgers"; der henviser til, at artikel 2, stk. 2, definerer en "distributed ledger" som "et informationsregister, der registrerer transaktioner, og som deles og synkroniseres mellem et sæt af DLT-netknudepunkter ved hjælp af en konsensusmekanisme"; [3:  	Europa-Parlamentets og Rådets forordning (EU) 2022/858 af 30. maj 2022 om en pilotordning for markedsinfrastrukturer baseret på distributed ledger-teknologi og om ændring af forordning (EU) nr. 600/2014 og (EU) nr. 909/2014 og direktiv 2014/65/EU (EUT L 151 af 2.6.2022, s. 1, ELI: http://data.europa.eu/eli/reg/2022/858/oj).] 

F.	der henviser til, at forordning (EU) 2023/1114 om markeder for kryptoaktiver[footnoteRef:4] (MiCA-forordningen) fastlægger en harmoniseret ramme i EU for kryptoaktiver ved at skelne mellem tre hovedkategorier, nemlig elektroniske pengetokens, som søger at stabilisere deres værdi ved kun at henvise til én officiel valuta, aktivbaserede tokens, som har til formål at stabilisere deres værdi ved at henvise til en anden værdi eller rettighed eller en kombination heraf, herunder en eller flere officielle valutaer, og andre kryptoaktiver, dvs. en digital gengivelse af en værdi eller af en rettighed, som kan overføres og lagres elektronisk ved hjælp af distributed ledger-teknologi eller lignende teknologi, og som ikke falder ind under de andre kategorier; [4:  	Europa-Parlamentets og Rådets forordning (EU) 2023/1114 af 31. maj 2023 om markeder for kryptoaktiver og om ændring af forordning (EU) nr. 1093/2010 og (EU) nr. 1095/2010 og direktiv 2013/36/EU og (EU) 2019/1937 (EUT L 150 af 9.6.2023, s. 40, ELI: http://data.europa.eu/eli/reg/2023/1114/oj).] 

G.	der henviser til, at MiCA-forordningen i henhold til artikel 2, stk. 4, ikke finder anvendelse på kryptoaktiver, der betragtes som finansielle instrumenter, indskud, midler, securitiseringer, forsikringsprodukter eller pensionsprodukter i henhold til gældende EU-ret, hvilket sikrer, at sådanne kryptoaktiver fortsat er omfattet af de relevante sektorspecifikke lovgivningsmæssige rammer og afspejler den produktbaserede tilsynsmodel i EU's lovgivning om finansielle tjenesteydelser;
H.	der henviser til, at den nye amerikanske regering er betydeligt mere åben over for kryptoaktiver, hvilket har ført til vedtagelse af central lovgivning og en mere lempelig tilgang til tilsynsmyndighedernes håndhævelse; der henviser til, at den lovgivningsmæssige tilgang i USA fortsat er under udvikling, og at de politiske beslutningstagere og lovgivere i USA i stedet generelt henviser til "digitale aktiver", der almindeligvis forstås som omfattende kryptografisk digital gengivelse af værdi eller rettigheder, der er sikret i en distributed ledger, herunder kryptovalutaer, stablecoins og visse tokeniserede instrumenter;
Overblik
1.	støtter det langsigtede mål om en systemdækkende, aktivitetsbaseret og teknologineutral tilgang til EU's lovgivningsmæssige ramme for finansielle tjenesteydelser;
2.	understreger, at DLT og aktivtokenisering har potentiale til at støtte målene for opsparings- og investeringsunionen ved at lette grænseoverskridende investeringer, mindske markedsfragmenteringen og muliggøre en mere effektiv og inklusiv kapitalmarkedsinfrastruktur i hele EU; understreger den afgørende rolle, som interoperabilitet spiller;
3.	understreger, at fremkomsten af nye teknologier inden for finans skaber nye udfordringer for regulerings- og tilsynsrammen; bemærker mangfoldigheden blandt digitale aktiver og anerkender, at de dermed forbundne risici og forretningspotentialet varierer fra den ene kategori til den anden; bekræfter sit tilsagn om en målrettet revision af EU's lovgivningsmæssige rammer med henblik på at udvikle robuste kapitalmarkeder og robust betalingsinfrastruktur i EU, der muliggør digitale aktiver; opfordrer indtrængende Kommissionen til at vurdere nødvendigheden og gennemførligheden af at regulere långivning og låntagning i kryptoaktiver, herunder staking, ikke-fungible tokens og decentraliseret finansiering, under MiCA-forordningen;
4.	understreger den potentielle innovations- og konnektivitetskapacitet i kryptografisk sikrede distributed ledgers og lignende teknologier til infrastruktur for finansielle tjenesteydelser, både inden for EU og for EU's globale rolle; understreger, at forudsigelige og innovationsvenlige lovgivningsmæssige rammer vil være afgørende for at sikre, at investeringer og teknologisk udvikling forbliver inden for EU, og for at fremme konkurrenceevnen og styrke tilliden til finansielle infrastrukturer, der er denomineret i euro;
Kryptoaktiver
5.	anerkender, at EU var blandt de første jurisdiktioner til at vedtage og gennemføre en særlig ordning for kryptoaktiver med MiCA-forordningen, og til at anvende DLT-teknologi i den finansielle sektor; opfordrer Kommissionen til i tæt samarbejde med EBA, ESMA, Myndigheden for Bekæmpelse af Hvidvask af Penge og Finansiering af Terrorisme (AMLA) og de nationale kompetente myndigheder at sikre en effektiv håndhævelse af MiCA-forordningen; opfordrer medlemsstaterne til at afstå fra at indføre yderligere krav og forpligtelser ud over rammerne for MiCA-forordningen eller forordningen om pengeoverførsler[footnoteRef:5]; [5:  	Europa-Parlamentets og Rådets forordning (EU) 2023/1113 af 31. maj 2023 om oplysninger, der skal medsendes ved pengeoverførsler og ved overførsler af visse kryptoaktiver og om ændring af direktiv (EU) 2015/849 (EUT L 150 af 9.6.2023, s. 1, ELI:  http://data.europa.eu/eli/reg/2023/1113/oj).] 

6.	understreger betydningen af at styrke datakapaciteten, navnlig med hensyn til gearing i kryptoindustrien og indbyrdes forbindelser med sektoren for finansielle institutioner uden for banksektoren; opfordrer indtrængende Kommissionen til yderligere at overvåge kryptoaktivers indbyrdes forbundethed med det finansielle system; bemærker, at kryptoaktiver uden sikkerhed kan være udsat for yderligere risici og volatilitet;
7.	opfordrer EBA, ESMA, AMLA, Den Europæiske Tilsynsmyndighed for Forsikrings- og Arbejdsmarkedspensionsordninger, de nationale kompetente myndigheder, ECB og ESRB til at styrke den tilsynsmæssige dialog om væsentlige multifunktionsgrupper (MFG'er); understreger behovet for at tilpasse MiCA-forordningens politikramme for væsentlige MFG'er, der ikke er banker;
8.	anerkender, at distributed ledger-teknologier indfører nye teknologiske og operationelle overvejelser for finansielle tilsynsmyndigheder, herunder spørgsmål vedrørende intelligent kontraktsikkerhed, forvaltning af decentraliserede netværk, cyberrobusthed og styring af operationelle risici; opfordrer tilsynsmyndighederne til at udvikle tilstrækkelig teknisk ekspertise til at forstå og overvåge disse nye markedsinfrastrukturer effektivt;
9.	udtrykker bekymring over den rolle, som kryptoaktiver spiller med hensyn til at omgå forordninger og sanktioner om bekæmpelse af hvidvask af penge og finansiering af terrorisme; understreger betydningen af at styrke tilsynsværktøjer, håndhævelse og overholdelsesstandarder for at imødegå risici forbundet med bekæmpelse af hvidvask af penge og bekæmpelse af finansiering af terrorisme, herunder effektive "kend din kunde"-standarder og overvågning af betalinger; understreger, at det er vigtigt for efterforskningsmyndighederne at anvende teknologien bag kryptoaktiver til at modvirke kryptokriminalitet og at samarbejde med hinanden om at blokere opdagede eller indberettede ulovlige transaktioner;
10.	bemærker fremkomsten af hybride produkter, der kombinerer funktioner i kryptoaktiver og traditionelle finansielle instrumenter, kan skabe retsusikkerhed;
Tokenisering af finansielle instrumenter
11.	bemærker, at betragtning 3 i forordning (EU) 2022/858 definerer "tokenisering" af finansielle instrumenter som den digitale repræsentation af finansielle instrumenter i distributed ledgers eller udstedelsen af traditionelle aktivklasser i tokeniseret form, således at de kan udstedes, lagres og overføres i en distributed ledger;
12.	understreger, at tokeniseringen af finansielle aktiver ikke i sig selv ændrer disse aktivers juridiske karakter eller centrale økonomiske karakteristika; understreger, at tokeniserede finansielle instrumenter skal give rettigheder svarende til dem, der er knyttet til traditionelle værdipapirer, for at forhindre regelarbitrage og sikre investorbeskyttelse;
13.	glæder sig over de potentielle fordele ved tokenisering for handel med finansielle aktiver såsom øget effektivitet og gennemsigtighed, reducerede modpartsrisici og driftsomkostninger, intelligente kontrakter og forbedret likviditet gennem fraktioneret ejerskab, men bemærker samtidig, at dens sårbarheder bør overvåges;
14.	opfordrer indtrængende Kommissionen til at lette og tilskynde til tokenisering på tværs af finansielle tjenesteydelser, insistere på interoperabilitet og forhindre fragmentering ved at opretholde standarder i hele det indre marked og tilvejebringe infrastruktur;
15.	anerkender ECB's bestræbelser på at tilvejebringe løsninger, herunder infrastruktur, der giver mulighed for digital centralbankvaluta i engrosleddet, som gør det muligt at afvikle kontantdelen og aktivdelen inden for en fælles forretningsbog, som supplement til tokeniserede indskud fra kommercielle banker og stablecoins;
16.	understreger det europæiske tokeniserede markeds potentiale for global konnektivitet; understreger betydningen af internationalt samarbejde med henblik på at harmonisere kategoriseringskriterier -principper og -standarder; støtter BIS' arbejde i forbindelse med initiativer vedrørende grænseoverskridende betalingssamarbejde;
17.	glæder sig over de igangværende drøftelser af DLT-pilotordningen som led i markedsintegrations- og tilsynspakken;
Stablecoins
18.	bemærker, at stablecoins kan falde ind under to typer under MiCA-forordningens retlige ramme, nemlig aktivbaserede tokens og elektroniske pengetokens (e-pengetokens);
19.	bemærker, at stablecoins er en form for privat pengeskabelse, og at deres økonomiske funktion har ligheder med fastkursregimer, pengemarkedsforeninger og banker, der opererer i henhold til "Narrow Banking"-princippet; understreger imidlertid, at MiCA-forordningen forbyder udstedere af e-pengetokens og af kryptoaktivtjenester at tilskrive renter direkte eller indirekte i forbindelse med e-pengetokens, og at stablecoins ikke har direkte adgang til centralbanker, og at deres indehavere ikke er omfattet af indskudsgarantiordninger; bemærker risiciene for nedskrivning eller afkobling og disintermediation forbundet med stablecoins;
20.	bemærker med bekymring den fortsatte hurtige ekspansion og dominans af stablecoins denomineret i amerikanske dollar, som kan svække EU's monetære suverænitet, øge risiciene for den finansielle stabilitet, hæmme transmissionen af pengepolitikken og styrke den eksterne afhængighed af betalinger;
21.	glæder sig over fremkomsten af e-pengetokens denomineret i euro under MiCA-forordningen og opfordrer til, at de udvikles med henblik på at støtte innovation inden for EU-betalinger, konkurrenceevnen på EU's finansielle markeder og euroens internationale rolle, herunder gennem hurtigere og billigere grænseoverskridende betalinger som supplement til tokeniserede indskud og digital centralbankvaluta til engrosmarkedet; understreger betydningen af harmoniserede rammer for likviditetsrisiko og krisestyring, herunder indløsningsstormløb og krav om reserveadskillelse; bemærker, at ECB fastholder, at stablecoins, der ikke er denomineret i euro, kan udgøre en risiko for pengepolitikken, hvis deres anvendelse bliver udbredt; udtrykker forsigtighed med hensyn til misbruget af klausulen om "omvendt kundehvervning";
22.	anerkender behovet for retssikkerhed i EU-retten med hensyn til muligheden for multiudstedelse af stablecoins af en enhed i EU og en enhed uden for EU, hvor de digitale stablecoins, der udstedes af begge enheder, vil være fuldt ud fungible og ikke vil kunne skelnes fra hinanden; minder om, at ESRB har advaret om multiudstedelse som en potentiel smittekanal; understreger behovet for at sikre, at anvendelsen af sådanne ordninger i EU er baseret på retssikkerhed og en solid lovgivningsmæssig ramme, der giver stærke tilsynsmæssige sikkerhedsforanstaltninger, solide samarbejdsordninger og forbedrede krisestyringsprotokoller; understreger betydningen af at fremme international koordinering af reguleringen af og tilsynet med globale stablecoins med henblik på at udvikle internationale standarder;
23.	glæder sig over den foreløbige aftale om forslagene til et direktiv[footnoteRef:6] og en forordning[footnoteRef:7] om betalingstjenester og den forenklede godkendelsesløsning for udbydere af kryptoaktivtjenester, der allerede er godkendt i henhold til MiCA-forordningen, for at undgå unødvendige lovgivningsmæssige overlapninger, som vil være underlagt en strømlinet procedure, samtidig med at der opretholdes passende risikokontrol og kun leveres de tjenester, der er angivet i ansøgningen; [6:  	Kommissionens forslag af 28. juni 2023 til Europa-Parlamentets og Rådets direktiv om betalingstjenester og elektroniske pengetjenester i det indre marked, om ændring af direktiv 98/26/EF og om ophævelse af direktiv (EU) 2015/2366 og 2009/110/EF (COM(2023)0366).]  [7:  	Kommissionens forslag af 28. juni 2023 til Europa-Parlamentets og Rådets forordning om betalingstjenester i det indre marked og om ændring af forordning (EU) nr. 1093/2010 (COM(2023)0367).] 

Tværgående overvejelser
24.	understreger, at interoperabilitet er afgørende inden for den digitale finans og f.eks. stiller krav om bærbar identitet og verificerbare legitimationsoplysninger som understøttende komponenter i markedsinfrastruktur på tværs af netværk; understreger, at tilgange til identifikatorer for juridiske enheder/verificerbare identifikatorer for juridiske enheder bør vurderes som infrastrukturelle værktøjer; opfordrer Kommissionen til at samarbejde med europæiske og internationale standardiseringsorganisationer om at udvikle fælles tekniske standarder og protokoller for digitale aktiver, intelligente kontrakter og digitale identiteter;
25.	glæder sig over de igangværende drøftelser om den digitale euro, herunder forberedelserne til både detail- og engrosanvendelse, og støtter de igangværende kortsigtede (Pontes) og langsigtede (Appia) DLT-projekter for engrosafvikling af centralbankpenge; opfordrer Kommissionen og Den Europæiske Centralbank til at sikre, at de fremtidige løsninger i forbindelse med den digitale euro udformes, så de letter interoperabilitet med infrastrukturer inden for DLT-teknologi og sikrer komplementaritet sideløbende med kontanter;
26.	beklager EU's afhængighed af tjenesteudbydere uden for EU for så vidt angår DLT-infrastruktur; understreger, at den amerikanske regerings behandling af digitale aktiver bør overvåges med forsigtighed;
27.	bemærker de igangværende drøftelser om tilsyn med udbydere af kryptoaktivtjenester hvad angår ESMA's rolle som led i markedsintegrations- og tilsynspakken;
°
°	°
28.	pålægger sin formand at sende denne beslutning til Rådet og Kommissionen.

